b"\n_START_ARTICLE_\nVis\n_START_SECTION_\nIstorija\n_START_PARAGRAPH_\nGinklo konstrukcija sukurta panaudojant amerikie\xc4\x8di\xc5\xb3 i\xc5\xa1rad\xc4\x97jo D\xc5\xbeono Brauningo sukurt\xc4\x85 pistolet\xc4\x85 Colt M1911A1, taip pat kai kuriais bruo\xc5\xbeais primena Brauningo FN Hi-Power pistolet\xc4\x85 bei ispani\xc5\xa1k\xc4\x85 Ruby 0.45 ACP. Vis nuo M1911A1 skiriasi kai kuriomis konstrukcijos detal\xc4\x97mis. B\xc5\xabdingas \xc5\xa1io pistoleto bruo\xc5\xbeas yra trikamp\xc4\x97 rankenos forma, ji platesn\xc4\x97 apa\xc4\x8dioje, d\xc4\x97l ko pasi\xc5\xbeymi gera ergonomika, leid\xc5\xbeia tvirtai laikyti pistolet\xc4\x85. De\xc5\xa1in\xc4\x97s rankenos pus\xc4\x97s \xc5\xa1onelis turi trikampyje \xc4\xafra\xc5\xa1ytas raides VIS, o kair\xc4\x97je pus\xc4\x97je\xc2\xa0\xe2\x80\x93 raides FB (lenk. Fabryka Broni 'ginkl\xc5\xb3 fabrikas')._NEWLINE_Pistoletas buvo sukonstruotas 1930\xc2\xa0m. antroje pus\xc4\x97je, o 1931\xc2\xa0m. pus\xc4\x97je buvo pagamintas pirmas egzempliorius bandymams. Pistoletas prad\xc5\xbeioje buvo vadinamas WiS (Wilniewczyc i Skrzypi\xc5\x84ski), v\xc4\x97liau pavadinimas pakeistas \xc4\xaf Vis (lot. vis 'j\xc4\x97ga'). Raid\xc4\x97s wz. yra sutrumpintas lenk. wz\xc3\xb3r 'modelis'._NEWLINE_Bandymai parod\xc4\x97, kad pistoletas labai taiklus ir stabilus, i\xc5\xa1lieka patikimas ir po 6000 \xc5\xa1\xc5\xabvi\xc5\xb3. Vis laikomas vienu geriausi\xc5\xb3 to meto armijos pistolet\xc5\xb3. Vis pistoletus \xc4\x97m\xc4\x97 gaminti 1935\xc2\xa0m. antroje pus\xc4\x97je Radome, valstybiniame ginkl\xc5\xb3 fabrike Fabryka Broni. Kitais metais \xc5\xa1is pistoletas jau tapo standartiniu Lenkijos p\xc4\x97stinink\xc5\xb3 ir kavalerist\xc5\xb3 karinink\xc5\xb3 ginklu. V\xc4\x97liau juo buvo apr\xc5\xabpinti ir kiti daliniai. 1938\xc2\xa0m. viduryje jais buvo apginkluoti \xc5\xa1arvuo\xc4\x8di\xc5\xb3 ir aviacijos daliniai. Buvo planuojama, kad kit\xc5\xb3 marki\xc5\xb3 pistoletai 1942\xc2\xa0m. bus i\xc5\xa1imti i\xc5\xa1 ginkluot\xc4\x97s._NEWLINE_Prie\xc5\xa1 Vokietijai u\xc5\xbepuolant Lenkij\xc4\x85 kariuomenei buvo pateikta ma\xc5\xbedaug 49 400 Vis pistolet\xc5\xb3 (i\xc5\xa1 90 000 u\xc5\xbesakyt\xc5\xb3). Buvo pagamintos kelios ma\xc5\xbeos bandomosios serijos Vis pistolet\xc5\xb3 su kalibru .45 ACP, tur\xc4\x97jusi\xc5\xb3 7 \xc5\xa1ovini\xc5\xb3 d\xc4\x97tuves. Egzistavo ir variantas, naudoj\xc4\x99s .22 LR \xc5\xa1ovinius, bet tai buvoi labai ma\xc5\xbea serija, apie t\xc4\x85 variant\xc4\x85 ma\xc5\xbeai kas \xc5\xbeinoma._NEWLINE_Lenkijai pralaim\xc4\x97jus kar\xc4\x85 Vokietija per\xc4\x97m\xc4\x97 Radomo ginkl\xc5\xb3 fabrik\xc4\x85 ir toliau gamino Vis pistoletus, kurie buvo pavadinti 9\xc2\xa0mm Pistole 645(p) arba P 35(p), kur p yra sutrumpintas vok. polnische 'lenki\xc5\xa1kas'. Pirm\xc5\xb3j\xc5\xb3 vokie\xc4\x8diams gamint\xc5\xb3 serij\xc5\xb3 pistoletai kair\xc4\x97je pus\xc4\x97je tur\xc4\x97jo \xc4\xafra\xc5\xa1us VIS Mod.35 ir P.35(p)). Iki 1945\xc2\xa0m. j\xc5\xb3 buvo pagaminta nuo 312 iki 380 t\xc5\xabkst., juos daugiausia naudojo vokie\xc4\x8di\xc5\xb3 para\xc5\xa1iutininkai ir lauko \xc5\xbeandarmerija._NEWLINE_Bijodami, kad Radomo ginkl\xc5\xb3 gamykloje dirbantys specialistai gali apr\xc5\xabpinti AK pistoletais, vokie\xc4\x8diai vamzd\xc5\xbei\xc5\xb3 gamyb\xc4\x85 ir pistolet\xc5\xb3 surinkim\xc4\x85 perk\xc4\x97l\xc4\x97 \xc4\xaf Steyr Mannlicher gamykl\xc4\x85 Austrijoje. Ta\xc4\x8diau Vis pistoletams skirtus vamzd\xc5\xbeius \xc4\x97m\xc4\x97 gaminti Var\xc5\xa1uvoje, tad kelis \xc5\xa1imtus Vis pistolet\xc5\xb3 surinko Var\xc5\xa1uvoje i\xc5\xa1 Radome vogt\xc5\xb3 detali\xc5\xb3. Dalis \xc5\xa1i\xc5\xb3 pistolet\xc5\xb3 buvo panaudoti Var\xc5\xa1uvos sukilime._NEWLINE_1944\xc2\xa0m. vis\xc4\x85 Vis pistolet\xc5\xb3 gamyba buvo perkelta \xc4\xaf Steyr gamykl\xc4\x85 Austrijoje. \xc4\x8cia gaminta Vis serija netur\xc4\x97jo joki\xc5\xb3 \xc4\xafra\xc5\xa1\xc5\xb3, tik kod\xc4\x85 bnz. Austrijoje Vis gaminti iki 1945\xc2\xa0m. baland\xc5\xbeio. Karo met\xc5\xb3 gamybos Vis buvo daug prastesn\xc4\x97s kokyb\xc4\x97s u\xc5\xbe ikikarinius, ir kuo ar\xc4\x8diau karo pabaigos buvo pagaminti, tuo buvo prastesni._NEWLINE_Po karo \xc5\xa1i\xc5\xb3 pistolet\xc5\xb3 daugiau nebegamino, Lenkijos liaudies respublikos kariuomen\xc4\x97 naudojo tarybin\xc4\xaf TT-33 pistolet\xc4\x85, kur\xc4\xaf ir gamino buvusi Fabryka Broni Radome. Per\xc4\x97jimas prie TT buvo susij\xc4\x99s su Var\xc5\xa1uvos sutarties valstybi\xc5\xb3 kariuomeni\xc5\xb3 ginkluot\xc4\x97s standartizavimu. TT buvo laikomi \xc5\xbeymiai prastesniais u\xc5\xbe Vis, ypa\xc4\x8d ergonomikos ir patikimumo po\xc5\xbei\xc5\xabriu. TT pasirinkim\xc4\x85 l\xc4\x97m\xc4\x97 politiniai sumetimai ir TSRS \xc4\xaftaka._NEWLINE_1992\xc2\xa0m. rugpj\xc5\xabt\xc4\xaf gamykla \xc5\x81ucznik Arms Factory Radome ma\xc5\xbe\xc4\x85 serij\xc4\x85 i\xc5\xa1 27 Vis pistolet\xc5\xb3, skirt\xc4\x85 kolekcininkams. Jie buvo pagaminti naudojant originalius br\xc4\x97\xc5\xbeinius ir specifikacijas."